<classify> MKOA wa Dodoma umeongeza viwanda kutoka 1,716 kwa mwaka 2015 hadi 2,347 mwaka huu, sawa na ongezeko la asilimia 37.Kati ya viwanda hivyo 2,314, sawa na asilimia 99 ni vidogo, 25 ni viwanda vya kati na vinane ni vikubwa, ambavyo kwa ujumla wake, vimezalisha ajira 23,470.Akisoma taarifa ya utekelezaji wa Ilani ya Uchaguzi ya Chama Cha Mapinduzi CCM, kwa Halmashauri Kuu ya CCM ya Mkoa, Mkuu wa Mkoa huo, Dk Binilith Mahenge amesema kumekuwa na mafanikio makubwa.Ametaja aina za viwanda hivyo kuwa ni kukoboa na kusaga nafaka 1,262 sawa na asilimia 55, kusindika alizeti 395 sawa na asilimia 17, ushonaji 292 sawa na asilimia 13, samani 168 sawa na asilimia saba.Dk Mahenge amesema katika asimilia 100 ya viwanda vyote mkoani, vinane kati yake ni viwanda vya mvinyo, mikate, madini, matofali, nyama, plastiki, juisi, magodoro, mabati, majiko banifu, chokaa na gesi.Akizungumzia utekelezaji wa agizo la serikali lililotolewa na Waziri wa Nchi, Ofisi ya Rais, Tamisemi, Selemani Jafo la kuanzisha viwanda 100 kila mkoa, Dk Mahenge amesema tayari mkoa huo una viwanda vipya 115 kati ya hivyo 62 vimekamilika na vinazalisha.Kadhalika, alisema kuna hekta 2,286.9 zimetengwa katika wilaya saba na jiji hilo kwa ajili ya ujenzi wa viwanda vya ukubwa mbalimbali, vikiwemo vidogo, vya kati na vikubwa.Dk Mahenge pia amebainisha kwamba kiwango cha fedha zilizotolewa kwa ajili ya maendeleo ya vikundi mbalimbali katika mkoa mzima kimeongezeka kutoka Sh milioni 182.4 zilizotolewa katika mwaka 201617 hadi kufikia Sh bilioni 1.05 kwa mwaka 201718.Kuhusu rushwa, Dk Mahenge alibainisha kuwa katika kuendeleza mapambano dhidi ya rushwa idadi ya taarifa zilizopokelewa zimeongezeka kutoka 220 mwaka 201516 hadi 426 mwaka 201718 sawa na ongezeko la asilimia 51.6.Aidha alisema Taasisi ya Kuzuia na Kupambana na Rushwa Takukuru imefanya uchunguzi na uliokamilika na kuombewa kibali cha mashitaka ni wa mijalada 74, pia imefuatilia miradi 44 ya maendeleo na kuokoa Sh bilioni 6.9 katika kipindi cha kati ya Oktoba 2015 hadi Juni mwaka huu.Dk Mahenge alisema utekelezaji wa mpango kabambe wa uendelezaji Jiji la Dodoma unaendelea kwa kasi kukidhi mahitaji baada ya Makao Makuu ya Serikali kuhamia Dodoma, ambapo Sh bilioni 77 zimetengwa kugharamia miradi ya uendelezaji jiji hilo.Kupitia mpango huo tayari upimaji viwanja 48,013 umefanyika kwenye maeneo ya Mtumba, Ihumwa, Kikombo, Nala, Itega, Nzuguni, Michese, Mlimwa, Makulu, Miyui, Mji wa Serikali na uwanja wa mpira. Dk Mahenge, alisema mpango huo ni sehemu ya maendeleo ya miundombinu na huduma za kiuchumi.Awali, akifungua kikao hicho Mwenyekiti wa CCM Mkoa wa Dodoma, Godwin Mkanwa, alisema taarifa hiyo imewasilishwa kwa mujibu wa taratibu za chama inayotaka kila baada ya miezi sita taarifa za utekelezwaji Ilani kuwasilishwa kwa viongozi wa chama.  <topic>: KITAIFA 